આવનારા એક મહિનામાં કમસેકમ બે લાખ કરોડ રૂપિયાનું પેમેન્ટ પાકી રહ્યું છે અથવા તો પાઈપલાઈનમાં છે ત્યારે ચૂકવણીમાં કટોકટી ન આવે અને બેંકોના આર્થિક વ્યવહારો ન ખોટકાય તે માટે રિઝર્વ બેંક પાસેથી સહાયની માગણી જેટલી કરી રહ્યા છે, પરંતુ હવે રિઝર્વ બેન્કના ગવર્નરના ઉર્જિત પટેલ આણિમંડળી નમતું જોખવા તૈયાર નથી. રિઝર્વ બેંકના પદાધિકારીઓની દલીલ એ છે કે, સરકાર રિઝર્વ બેંકના અનામત ભંડોળમાંથી ૩૦ ટકા રકમ પડાવીને પોતાની બેલેન્સશીટ સુધારવા માગે છે, જેથી નાણાં મંત્રાલયની વાહવાહ થાય, પરંતુ આવનારા દિવસોમાં રિઝર્વ બેંક આર્થિક ગેરશિસ્તના મુદ્દે બદનામ થાય. આ પરિપ્રેક્ષ્યમાં રિઝર્વ બેંકના ડેપ્યુટી ગવર્નર વીરલ આચાર્યએ કહ્યું હતું કે, મોદી સરકાર ટી-૨૦ના ફોર્મેટમાં ક્રિકેટ રમવા માગે છે અને રિઝર્વ બેંક ફાઈવ ડે ટેસ્ટ મેચના ફોર્મેટમાં ચાલી રહી છે. ટૂંકમાં, આ ‘મીસ મેચ' ઊડીને આંખે વળગે છે ત્યારે રિઝર્વ બેંકના પૂર્વ ગવર્નર રઘુરામ રાજને સૂચવ્યું છે કે, સરકાર અને આરબીઆઈ વચ્ચે સંવાદ અને સન્માન જરૂરી છે. આરબીઆઈની ભૂમિકા નવજોત સિદ્ધુ જેવી આક્રમક નહીં, પરંતુ રાહુલ દ્રવિડ જેવી વોલ સમાન હોવી જોઈએ. સરકાર ઉદારમતવાદી થવા આગ્રહ કરી શકે પરંતુ આરબીઆઈ પાસે ઈનકાર કરવાની આઝાદી હોવી જોઈએ. ટૂંકમાં, સરકાર ગાડી છે અને રિઝર્વ બેંકની ભૂમિકા ડ્રાઈવર તરીકેની છે અને આ ડ્રાઈવર ગાડીની અને પોતાની સલામતી માટે સીટ બેલ્ટ પહેરે તે પણ અતિ આવશ્યક છે.